Derfor trenger Erna KrF og Venstre
Høyre-leder Erna Solberg har vært klokkeklar på at hun ønsker seg en firepartiregjering. Og med god grunn: En regjering med kontroll på Stortinget gir langt større handlingsrom til å endre Norge. Ted Hanisch var statssekretær for eks-statsminister Gro Harlem Brundtland i mindretallsregjeringen fra 1986 til 1989. - Jeg tror Erna Solberg har lært mye av Brundtland, ikke minst at mindretallsregjeringer kan bli herjet med av Stortinget hver eneste dag, og at de har en usikker levetid, sier Hanisch. - Opposisjonen, og dermed også offentligheten, vil overvåke alt regjeringen gjør med argusøyne. Det ligger i opposisjonens natur at de hele tiden spør seg selv: Hva kan vi plage regjeringen med i dag? Bakgrunn:Erna: - Landet er nær å få en regjeringGjennom helgen jobber de fire borgerlige partiene hver for seg på Stortinget, etter at de gikk overraskende tidlig fra hverandre på fredag. Toppene jobber med språk og oppsummerer elleve dager med forhandlinger, før de mandag møter partiene sine og gir Norge et endelig svar på hvem som skal styre de neste fire årene. Det svaret skal ifølge kilder i partiene fortsatt være helt i det blå. Dersom KrF og Venstre hopper av Erna Solbergs regjeringsprosjekt da, vil Høyre og Frp likevel kunne endre Norge på en lang rekke områder, uten å spørre Stortinget om lov. - I vår statsskikk kommer Stortinget inn i bildet når regjeringen ønsker å endre lover, gjøre skattevedtak og vedta budsjetter. Ut over det er styrings-fullmaktene nokså vide, sier Benedikte M. Høgberg, professor i offentlig rett ved Universitetet i Oslo, til VG.Stortinget vil i realiteten likevel ha vetorett mot alt Høyre-Frp måtte finne på. - Regjeringen kan vedta forskrifter med hjemmel i lovgivningens fullmakter, men Stortinget kan trekke inn disse fullmaktene ved å endre lovene. Regjeringen kan også instruere helseforetakene hvordan de skal bruke pengene fordi statsbudsjettet gir vide rammer, forklarer Høgberg, som underviser kommende jurister i statsforfatningsrett. - Men Stortinget har alltid det virkemiddelet at de kan felle regjeringen om de er uenig, legger hun til. I 2000 ble Kjell Magne Bondeviks regjering felt på en sak som regjeringen strengt tatt hadde fullmakt til å avgjøre. Bondevik nektet å gi utslippstillatelse til to gasskraftverk, men ble pålagt å gjøre det av et flertall i Stortinget. Da stilte Bondevik kabinettspørsmål i Stortinget og ble felt, og Stoltenberg-regjeringen overtok. - Erna Solberg er veldig klar over denne viktige forskjellen mellom flertalls- og mindretallsregjering. Derfor tror jeg at hun vil strekke seg veldig langt for å få med KrF og Venstre, sier Ted Hanisch til VG.Det er store forskjeller mellom departementene, i forhold til hva regjeringen kan bestemme, og hva som må til Stortinget. Helseforetakene skal ta ordre direkte fra helseministeren, via styringsbrev eller foretaksmøter. Regjeringen kan gjøre store endringer i en sektor som er rammestyrt - så lenge det ikke er behov for mer penger eller lovendringer I veisektoren er det omvendt. Samferdselsministeren må sende alle nye store prosjekter på vei og jernbane til Stortinget, som også bestemmer om bompenger skal kreves inn. Det er fortsatt ikke avtalt når de fire borgerlige partiene møtes rundt forhandlingsbordet igjen på mandag. - Jeg mener vi skal samles en gang mellom 10 og 12, sier Venstre-leder Trine Skei Grande til NTB. KrF og Venstre har satt opp gruppemøter på Stortinget klokken 15 samme dag. Frp samler landsstyret klokken 17, mens Høyre vil ha et gruppemøte på Stortinget omtrent samtidig.
En mindretallsregjering med Høyre og Frp kan gjøre store endringer i helsepolitikken. Men de kan ikke rive en eneste bomstasjon uten å spørre Stortinget.